PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/ZK/3/1/037	Bratislava 14. júna 2010	

Protimonopolný úrad Slovenskej republiky, odbor koncentrácií v správnom konaní    č. 0018/OK/2010 začatom dňa 20.04.2010 na základe oznámenia koncentrácie podľa  § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Marti Contractors Ltd. so sídlom Grubenstrasse 11, 3322 Urtenen-Schönbühl, Švajčiarsko prostredníctvom právnej zástupkyne JUDr. Andrey Oršulovej, advokátky advokátskej kancelárie ius aegis s.r.o. so sídlom Ferienčíkova 7, 811 08 Bratislava vo veci koncentrácie podnikateľov Marti Contractors Ltd. so sídlom Grubenstrasse 11, 3322 Urtenen-Schönbühl, Švajčiarsko a TuCon, a.s. so sídlom Priemyselná 2, 010 01 Žilina, IČO: 44 802 030

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie, ktorá má vzniknúť podľa § 9 ods. 1 písm. b) v spojení  § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Zmluvy o kúpe akcií, ktorá bude uzatvorená medzi Trabera AG ako predávajúcim a Marti Contractors ako kupujúcim, v dôsledku ktorej dôjde k získaniu priamej výlučnej kontroly podnikateľom Marti Contractors Ltd. so sídlom Grubenstrasse 11, 3322 Urtenen-Schönbühl, Švajčiarsko nad podnikom podnikateľa TuCon, a.s. so sídlom Priemyselná 2, 010 01 Žilina, IČO: 44 802 030 zastavuje, pretože dôvod na konanie nebol daný.

Odôvodnenie:

1.	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 20.04.2010 doručené listom zaevidovaným pod č. 1496/2010 oznámenie koncentrácie (ďalej len „Oznámenie koncentrácie“) podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Marti Contractors Ltd. so sídlom Grubenstrasse 11, 3322 Urtenen-Schönbühl, Švajčiarsko (ďalej len „Marti Contractors“) prostredníctvom právnej zástupkyne JUDr. Andrey Oršulovej, advokátky advokátskej kancelárie ius aegis s.r.o. so sídlom Ferienčíkova 7, 811 08 Bratislava (ďalej len „právna zástupkyňa“).

2.	Podľa § 10 ods. 10 zákona oznámenie o koncentrácií možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa § 10 ods. 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.

3.	Podľa § 9 ods. 7 zákona sa ustanovenia zákona týkajúce sa koncentrácie, okrem § 10 ods. 9, vzťahujú aj na zámer koncentrácie oznámený úradu podľa    § 10 ods. 10 zákona.

4.	Na základe vyššie uvedeného sa dňa 20.04.2010 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené úradom pod č. 0018/OK/2010 vo veci koncentrácie, ktorá bude spočívať v získaní priamej výlučnej kontroly spoločnosťou Marti Contractors nad podnikom spoločnosti TuCon, a.s. so sídlom Priemyselná 2, 010 01 Žilina, IČO: 44 802 030 (ďalej len „Tucon“), na základe Zmluvy o kúpe akcií, ktorá bude uzatvorená medzi Trabera AG ako predávajúcim a Marti Contractors ako kupujúcim (ďalej len „Zmluva“), o čom úrad informoval spoločnosť Marti Contractors prostredníctvom právnej zástupkyne listom zaevidovaným pod    č. 1598/PMÚ SR/2010 zo dňa 27.04.2010.

5.	Vzhľadom na skutočnosť, že Oznámenie koncentrácie neobsahovalo všetky náležitosti podľa § 10 ods. 12 a Vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom vyzval spoločnosť Marti Contractors prostredníctvom právnej zástupkyne na jeho doplnenie a taktiež ju upozornil, že lehota na vydanie rozhodnutia podľa  § 11 zákona nezačala plynúť.

6.	Dňa 03.06.2010 bolo úradu doručené listom zaevidovaným pod č. 2138/2010 doplnenie Oznámenia koncentrácie spoločnosťou Marti Contractors prostredníctvom právnej zástupkyne.
7.	Úrad na základe informácií a podkladov predložených v Oznámení koncentrácie a v doplnení Oznámenia koncentrácie dospel k nasledujúcim záverom.

I. Podnikatelia

8.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Marti Contractors

9.	Spoločnosť Marti Contractors je spoločnosťou s ručením obmedzeným, registrovanou v obchodnom registri Kantónu Bern. Predmetom podnikania spoločnosti Marti Contractors je podľa výpisu z obchodného registra najmä prevzatie a vykonávanie stavebných činností, vedenie stavieb a inžinierskych prác akéhokoľvek druhu a výroba stavebných materiálov a obchodovanie so stavebnými materiálmi.

10.	 Jediným spoločníkom spoločnosti Marti Contractors je spoločnosť MARTI Holding AG, ktorej hlavným akcionárom je p. Rudolf A. Marti.

11.	 Spoločnosť Marti Contractors vykonáva kontrolu nad spoločnosťami sídliacimi v Indii, Rusku a na Islande. Na území Slovenskej republiky má spoločnosť Marti Contractors zriadenú organizačnú zložku Marti Contractors Ltd., organizačná zložka so sídlom Panenská 13, 811 03 Bratislava, ktorá je zapísaná v obchodnom registri oddiel: Po, vložka č.: 1385/B. Predmetom jej podnikania je inžinierska činnosť – obstarávateľská činnosť v stavebníctve; uskutočňovanie stavieb a ich zmien; činnosť vykonávaná banským spôsobom a iné.

12.	 Spoločnosti patriace do skupiny Marti vykonávajú kontrolu nad nasledujúcimi spoločnosťami so sídlom na území Slovenskej republiky:
-	MartiSlavia a.s. so sídlom Panenská 13, 811 03 Bratislava, zapísaná v obchodnom registri oddiel: Sa, vložka č.: 3639/B. Predmetom jej podnikania je prenájom stavebných strojov, prístrojov a zariadení; inžinierska činnosť – obstarávateľská činnosť v stavebníctve; uskutočňovanie stavieb a ich zmien a iné.
-	Renesco a.s. so sídlom Panenská 13, 811 03 Bratislava, zapísaná v obchodnom registri oddiel: Sa, vložka č.: 4048/B. Predmetom jej podnikania je prenájom stavebných strojov, prístrojov a zariadení; výroba stavených materiálov; inžinierska činnosť – obstarávateľská činnosť v stavebníctve a iné.
-	BRA-VUR, a.s. so sídlom Ulica za mostom 4, 038 61 Vrútky, zapísaná v obchodnom registri oddiel: Sa, vložka č.: 10529/L. Predmetom jej podnikania je banská činnosť; otvárka, príprava a dobývanie ložísk; zriaďovanie, zabezpečenie a likvidácia lomov a iné. 

13.	 Na základe vyššie uvedeného úrad dospel k záveru, že spoločnosť Marti Contractors je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

Tucon

14.	 Spoločnosť Tucon je akciovou spoločnosťou, ktorá bola do obchodného registra zapísaná dňa 19.06.2009 v oddieli: Sa, vložka č.: 10695/L. Predmetom podnikania spoločnosti Tucon je najmä uskutočňovanie stavieb a ich zmien, inžinierska činnosť – obstarávateľská činnosť v stavebníctve, prípravné práce k realizácii stavby, banská činnosť, vykonávanie trhacích prác a iné.

15.	 Spoločnosť Tucon je kontrolovaná spoločnosťou Trabera AG. Spoločnosť Tucon na území Slovenskej republiky nevykonáva kontrolu nad žiadnym subjektom a ani nemá majetkovú účasť v žiadnej spoločnosti na území Slovenskej republiky. 

16.	 Spoločnosť Tucon vykonáva kontrolu nad spoločnosťami:
-	TuCon PRAHA s.r.o., Česká republika
-	TuCon Iceland EHF, Island
-	TuCon Bulgaria, Bulharsko
-	TuCon, a.s. – organizační složka, Česká republika

17.	 Na základe vyššie uvedeného úrad dospel k záveru, že spoločnosť Tucon je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

II. Forma koncentrácie

18.	 Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

19.	 Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

20.	 Prílohou Oznámenia koncentrácie je Čestné vyhlásenie podnikateľa Marti Contractors ako kupujúceho a podnikateľa Trabera AG ako predávajúceho (ďalej len „Čestné vyhlásenie“), v ktorom vyhlásili, že plánujú uskutočniť transakciu, na základe ktorej Marti Contractors získa priamu výlučnú kontrolu nad podnikom podnikateľa Tucon a to na základe Zmluvy, ktorá je prílohou Oznámenia koncentrácie. Ďalej z Čestného vyhlásenia vyplýva, že predmetná Zmluva bude uzatvorená v momente získania súhlasu úradu s koncentráciou.

21.	 Na základe podkladov a informácií predložených v Oznámení koncentrácie, najmä z Čestného vyhlásenia, Zmluvy, Stanov podnikateľa Tucon a z výšky podielu na akciách spoločnosti Tucon, ktoré podnikateľ Marti Contractors nadobudne vyplýva, že koncentrácia bude spočívať v získaní priamej výlučnej kontroly podnikateľa Marti Contractors nad podnikom podnikateľa Tucon, čím vznikne koncentrácia podľa § 9 ods. 1 písm. b) v spojení s § 9 ods. 4 písm. b) zákona.

III. Účastníci konania a koncentrácie

22.	 Podľa § 25 ods. 3 zákona účastníkom konania v prípade koncentrácie podľa        § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

23.	 S ohľadom na vyššie uvedené úrad dospel k záveru, že účastníkom predmetného správneho konania je podnikateľ Marti Contractors, ktorý získa kontrolu nad podnikom podnikateľa Tucon.

24.	 Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.

25.	 Na základe vyššie uvedeného je účastníkom koncentrácie podnikateľ Marti Contractors, ktorý získa priamu výlučnú kontrolu nad podnikom podnikateľa Tucon a podnikateľ Tucon, nad ktorým sa získa kontrola.

IV. Koncentrácia podliehajúca kontrole úradu

26.	 Podľa § 10 ods. 1 zákona koncentrácia podlieha kontrole úradu, ak

a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

27.	 Podľa § 10 ods. 2 zákona celkový obrat účastníka koncentrácie je súčet obratov 

a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo 
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

28.	 Pri výpočte celkových obratov účastníkov koncentrácie sa uplatňuje znenie       § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.
29.	 V súlade so skutočnosťami uvedenými v tomto rozhodnutí, úrad berie do úvahy obrat účastníkov koncentrácie dosiahnutý za účtovné obdobie predchádzajúce roku vzniku koncentrácie, t.j. za rok 2009. 
30.	 Z podkladov a informácií predložených v Oznámení koncentrácie vyplýva, že celkový obrat podnikateľa Marti Contractors dosiahnutý na území Slovenskej republiky v roku 2009 bol nižší ako 14 000 000 eur. Celkový obrat podnikateľa Tucon dosiahnutý na území Slovenskej republiky v roku 2009 bol taktiež nižší ako 14 000 000 eur.

31.	 Vzhľadom na vyššie uvedenú skutočnosť úrad dospel k záveru, že účastníkmi koncentrácie neboli naplnené obratové kritériá podľa § 10 ods. 1 písm. a) a ani podľa § 10 ods. 1 písm. b) zákona.

32.	 Účastníci koncentrácie síce úradu preukázali v súlade s § 10 ods. 10 zákona, že ich plán navrhovanej koncentrácie je dostatočne konkrétny, avšak výsledkom tohto zámeru bude koncentrácia, ktorá nepodlieha kontrole úradu, nakoľko ako je uvedené vyššie, neboli naplnené obratové kritériá.

33.	 Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

34.	 Nakoľko predmetná koncentrácia nepodlieha kontrole úradu, úrad predmetné správne konanie podľa § 32 ods. 2 písm. c) zákona zastaví, pretože dôvod na konanie nebol daný.
35.	 Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.                Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Emília Babiaková
					                  	    riaditeľka odboru koncentrácií

Rozhodnutie sa doručuje:

JUDr. Andrea Oršulová
advokátka
ius aegis s.r.o.
Ferienčíkova 7
811 08 Bratislava